b"\n_START_ARTICLE_\nConwentzia psociformis\n_START_SECTION_\nBiologia\n_START_PARAGRAPH_\nAquesta esp\xc3\xa8cie \xc3\xa9s molt semblant a Semidalis aleyrodiformis, encara que aquesta predomina a l'estiu i C. psociformis a l'hivern. L'adult (7-8 mm) \xc3\xa9s d'aparen\xc3\xa7a fr\xc3\xa0gil i amb el cos i ales cobert d'una exsudaci\xc3\xb3 pulverulenta blanquinosa i presenta una forta reducci\xc3\xb3 del segon parell d'ales, la longitud del qual \xc3\xa9s inferior a la meitat de la longitud del primer parell. L'ou t\xc3\xa9 una longitud aproximada de 0'5 mm, amb forma allargada, oval i aplanada en la seua cara d'uni\xc3\xb3 amb el substrat. \xc3\x89s blanquin\xc3\xb3s o blanc groguenc. El cori \xc3\xa9s reticulat. La posta es realitza sobre l'anvers de fulles infestades de preses. La femella, despr\xc3\xa9s de realitzar la posada de l'ou, el cobreix de cera amb moviments de l'extrem de l'abdomen a un costat i un altre de l'ou de manera longitudinal. El tercer estadi larval \xc3\xa9s de color blanc amb una taca llarga marr\xc3\xb3 en la part central, la qual est\xc3\xa0 interrompuda per taques blanques. L'insecte realitza les fases de prepupa i pupa a l'interior d'un capoll que construeix la larva i que \xc3\xa9s molt caracter\xc3\xadstic de l'esp\xc3\xa8cie. Aquest capoll presenta una estructura formada per dos embolcalls paral\xc2\xb7lels, circulars o el\xc2\xb7l\xc3\xadptics, de teixit lax i blanquin\xc3\xb3s. El capoll es localitza, sovint, a l'anvers de les fulles sobre el nervi central, i fins i tot en fruits i en escletxes de l'escor\xc3\xa7a de troncs i branques per a passar l'hivern. L'insecte presenta dues generacions anuals, amb una tercera generaci\xc3\xb3 alguns anys. S'ha observat que les seues poblacions pateixen fortes oscil\xc2\xb7lacions estacionals que semblen estar relacionades amb les variacions climatol\xc3\xb2giques al llarg de l'any._NEWLINE_Tant la larva com l'adult s\xc3\xb3n acar\xc3\xb2fags, s'alimenten d'\xc3\xa0cars i altres insectes de cos moll, com ara Tetranychus urticae, Panonychus citri, Dialeurodes citri i d'ous d'Aleurothrixus floccosus. \xc3\x89s un dels dos neur\xc3\xb2pters m\xc3\xa9s abundants en camps de c\xc3\xadtrics, junt amb Semidalis aleyrodiformis. L'insecte t\xc3\xa9 activitat durant tot l'any, excepte durant l'estiu (agost i setembre). S'ha observat que la densitat d'aquest depredador est\xc3\xa0 \xc3\xadntimament relacionada amb el grau d'infestaci\xc3\xb3 per tetran\xc3\xadquids i aleir\xc3\xb2dids. La seua multiplicaci\xc3\xb3 a l'octubre i novembre \xc3\xa9s resultat de la depredaci\xc3\xb3 sobre P. citri, ja que la pres\xc3\xa8ncia m\xc3\xa9s abundant d'aquest fit\xc3\xb2fag ocorre precisament en aquest per\xc3\xadode. Les larves devoren m\xc3\xa9s preses que els adults. La capacitat d'ingesti\xc3\xb3 de les larves est\xc3\xa0 prop de les 50 preses, incloent uns 30-40 ous per dia. S'estima que al llarg de la seua vida poden arribar a consumir un total d'entre 1000 a 1500 \xc3\xa0cars.\n_START_SECTION_\nDistribuci\xc3\xb3 i ecologia\n_START_PARAGRAPH_\nEsp\xc3\xa8cie pale\xc3\xa0rtica, introdu\xc3\xafda a Am\xc3\xa8rica del Nord, Nova Zelanda i el Pac\xc3\xadfic. Sovint associada a planifolis caducifolis, s'han trobat exemplars sobre Quercus ilex, Q. suber i Tetraclinis articulata. Concretament, a Castell\xc3\xb3 de la Plana ha resultat molt abundant sobre Ceratonia siliqua i Pistacia lentiscus."